君子有所思行
作者：王無競
朝代：唐

paragraphs: 北上登渭原，南下望咸陽。
秦帝昔所據，按劍朝侯王。
踐山𪟖（劃）郊郭，濬流固墉隍。
左右羅將相，甲館臨康莊。
曲臺連閣道，錦幕接洞房。
荆國徵艷色，邯鄲選名倡。
一彈入雲漢，再歌斷君腸。
自矜青春日，王顏𢗞容光。
（「王顏」，蔣、項皆云當作「玉顏」。
「𢗞」，蔣云當作「恡」，惜也。
原卷作「恡」。
）安知綠苔滿，羅袖坐霑霜。
聲侈遽衰歇，盛愛且離傷。
豈唯毒身世，朝國亦淪亡。
（「朝國」，項疑當作「邦國」。
）物盈道先忌，（「物盈」，項云當作「惡盈」。
）履謙宇允臧。
獨有東陵子，種瓜青門旁。
（[一]俞云：「『𢗞』乃『恡』之簡體，即『悋，吝』。
」劉云：「當作『怯』。
」）。